khistorydata/jeongjo-sjw-relations huggingface dataset:
정조 10년
丙午四月二十五日辰時。上御重熙堂。軍士房承旨入侍時。左副承旨趙興鎭。假注書李宗烈。記注官承膺祚。記事官李崑秀。以次進伏訖。上命書榻敎曰。右副承旨許遞。前望單子入之。待下批牌招察任。又命書傳敎曰。羹墻錄。貼冊紙十件內。內入五件。奉謨堂一件。外奎章閣一件。西庫一件。玉堂案冊一件。春坊案冊一件。卷冊紙二十件內。內入三件。西庫二件。本閣三件。玉堂二件。春坊三件。提學金鍾秀趙㻐。直提學朴祐源。檢校直閣徐龍輔。直閣鄭大容。待敎李崑秀。檢校待敎尹行任。白紙三十件內。內入三件。政院一件。鼎足山城太白山城五臺山城赤裳山城京史庫各一件。西庫二件。本閣一件。玉堂一件。春坊三件。原任提學李福源徐命膺黃景源蔡濟恭兪彦鎬吳載純。原任直提學鄭民始徐浩修徐有防。原任直閣李秉模金憙金勉柱金宇鎭徐鼎修金載瓚鄭東浚。頒賜。卷冊紙十五件內。摠裁大臣判府事李福源。纂輯堂上趙㻐鄭昌聖洪良浩徐浩修尹蓍東金尙集李家煥。郞廳安廷玹李延伋。監董官柳弘之李德懋朴齊家張世經柳得恭。檢書官徐理修。白紙三十件內。玉堂二件。春坊二件。成均館二件。西庫二件。都承旨金尙集。左承旨李秉模。右承旨李時秀。左副承旨趙興鎭。右副承旨徐龍輔。同副承旨李鼎揆。奉朝賀金致仁。領府事金尙喆。領議政鄭存謙。判府事徐命善。領敦寧洪樂性。判府事李福源金熤。各頒一件。今番纂次。專由聖朝羹墻錄常訓輯編。故奉朝賀李世瑾家。故司諫鄭恒齡家。各頒一件。經筵官金履安閔彝顯。諮議曺霖。各賜一件。一人無得疊受。進上件。頒賜中。推移頒給。命退。承史以次退出。
정조 10년
丙午四月二十五日辰時。上御重熙堂。左承旨入侍時。行左承旨李秉模。假注書尹悌東。記注官承膺祚。記事官李崑秀。以次進伏訖。上曰。兵曹判書入侍。賤臣承命出。與鄭昌聖偕入進伏。命書榻敎曰。都承旨入侍。監印廳別單書入。賤臣承命持入。命書傳敎曰。羹墻錄纂輯校正監印時。摠裁大臣判中樞府事李福源廐馬一匹面給。纂輯堂上平安監司趙㻐。兵曹判書鄭昌聖。行副司直洪良浩。知敦寧徐浩修。大司憲尹蓍東。都承旨金尙集。行副司直李家煥。各半熟馬一匹賜給。郞廳副護軍安廷玹。弼善李延伋。兒馬一匹賜給。校正堂上大司憲尹蓍東。都承旨金尙集。各半熟馬一匹賜給。郞廳副護軍安廷玹。弼善李延伋。各兒馬一匹賜給。監印堂上大司憲尹蓍東。都承旨金尙集。郞廳副護軍安廷玹。竝加資。監董官柳弘之李德懋陞敍。纂輯堂上兵曹判書鄭昌聖。行副司直李家煥。兼有御製考出之勞。卷數爲八千餘卷。持被亦至多日。其勞不下於校正。各賜豹皮一令。監董官朴齊家張世經。竝陞敍調用。唱準張文燁加資。其餘唱準等。相考寶鑑監印時例施賞。補字官計士等。令該衙門。高品付料。內閣分差書吏。外閣冊色書吏。亦依寶鑑時例施賞。員役工匠等。令該曹。取考相當前例。分等施賞。今番賞典。一人雖兼數事。無得疊授。上曰。政官牌招開政。出榻敎仍命退。諸臣以次退出。
정조 10년
丙午四月二十五日午時。上御誠正閣。同副承旨與監印堂上入侍時。同副承旨安廷玹。假注書李宗烈。記事官許鞏。記注官承膺祚。監印堂上金尙集尹蓍東。以次進伏訖。上謂尙集蓍東曰。卿等加資好爲之矣。尙集蓍東曰。臣等不善供役。而濫叨崇品。誠極悚感矣。上命書榻敎曰。右副承旨左副入侍。賤臣承命出。與右副承旨李鼎揆。左副承旨趙興鎭偕入進伏。上曰。召對爲之。又下敎曰。古例。詣臺臺臣。晝講則書座目。入參。召對則微稟以入。而近來臺臣。未諳古規。不爲隨入。今番則同爲入侍事。分付。賤臣承命出。與參贊官李時秀。侍讀官李鼎運。檢討官李錫夏。待敎李崑秀。執義趙弘鎭。正言韓用龜偕入進伏。上謂弘鎭等曰。臺廳傳啓乎。弘鎭等曰。已爲傳啓矣。上命諸臣。讀宋名臣錄。鼎運讀自司馬溫公。書公唐史記後。至大略皆舊史所不及也。錫夏讀自摶隱居華山。多閉門獨臥。至淺丈夫哉。崑秀讀自太宗召赴闕賜詩云。至非知圖南者也。時秀讀自穆修字伯長。至又傳其春秋學。賤臣讀自李之才字挺之。靑州人。至於是康節。始傳其學。膺祚讀自种放字明逸。隱居終南山至遂喪淸節。上命監印堂上玉堂兩司先退。謂鼎揆曰。承旨何間上來耶。鼎揆曰。月初。伏聞大司諫除授之命。逖違之餘。怵畏義分。仍爲上來矣。上曰。嶺南麥事。何如耶。鼎揆曰。春間得數次之雨。幸爲沾洽故。臣之上來時所見。比於畿湖則稍優矣。上曰。今番科試。兩先正之孫。皆登科第。誠爲稀罕矣。鼎揆曰。果非偶然矣。上命書傳敎曰。今聞承宣言。政官俱有實故實病。不得入來開政云。而加資旣命今日下批。都憲亦命肅謝後退去。新除授吏曹參判。與參議牌招開政。命退。承史以次退出。
정조 10년
丙午四月二十五日戌時。上御重熙堂。坐直承旨入侍時。左承旨李時秀。假注書李宗烈。編修官金再郁。記注官承膺祚。以次進伏訖。上曰。兵曹判書入侍。賤臣承命出。與兵曹判書鄭昌聖偕入進伏。上命書傳敎曰。明日。當由月覲門。展拜景慕宮。該房知悉。又命書榻敎曰。宣傳官有闕之代。令該曹口傳差出。命兵判先退。又命書榻敎曰。進御淸暑六和湯本方中。減黃連五分。自明日。一貼煎入。仍命退。承史以次退出。
정조 10년
兼都承旨金尙集坐。左承旨李時秀坐。右承旨趙興鎭坐直。左副承旨趙衍德坐。右副承旨李鼎揆坐。同副承旨安廷玹坐。注書金孝建病一員未差。假注書尹悌東仕李宗烈仕直。事變假注書任希鐸仕。
정조 10년
傳于李時秀曰。藥房都提調入侍。
정조 10년
傳于安廷玹曰。漢城府堂上入侍。
정조 10년
吏曹口傳政事。以尹光濩爲大興郡守。洪彦燮爲天安郡守。
정조 10년
以李集斗囚單子。傳于趙衍德曰。分揀放送。
정조 10년
傳于趙興鎭曰。爲都民。特命醫司。診病給藥。仍以壽民良方。俾許來呈。朝家至意。庶或諒悉。更思年前下內帑錢賙飢。今於療病。豈或異同。特以內儲蔘黃。別製安神丸二千丸。分下惠民署典醫監。非曰千丸。足以遍及百姓。槪寓投醪於河之意也。令醫司。知予爲吾民之意。着實頒給。
정조 10년
李時秀。以監印廳摠裁大臣意啓曰。羹墻錄儀軌修正事。命下矣。校正郞廳弼善李延伋儀軌郞廳。仍爲差下監印堂上。行大司憲尹蓍東。兼都承旨金尙集。使之檢察。何如。傳曰。允。
정조 10년
李時秀。以承文院官員都提調啓曰。本院寫字官別付司果吳世謙。有頉草記批旨。考例草記事。命下矣。取考前例。則辛卯年別付司果金國杓有頉。代以試才勸奬窠。自本院差出。今年二月。別付司果李廷彬有頉代。因傳敎。以李挺馝特付矣。敢啓。傳曰。不以永付。稱之以別付。用於文簿乎。別付爲幾窠。創置。始自何年。辛卯年以後差代。只有李廷彬一窠乎。竝爲相考謄錄。草記。可也。
정조 10년
李鼎揆。以弘文館言啓曰。新除授修撰李翼晉。卽爲牌招察任。何如。傳曰。允。
정조 10년
李鼎揆。以弘文館言啓曰。新除授校理姜彝正。時在忠淸道公山地。副校理姜忱。時在忠州地。副修撰李東郁。時在京畿仁川地。經筵入番事緊。請竝斯速乘馹上來事。下諭。傳曰。依啓。
정조 10년
趙興鎭。以兵曹言啓曰。忠翊衛將崔禹鉉。身病猝重。時月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 10년
趙興鎭。以備邊司言啓曰。行禮曹判書李在協所啓。各陵守護軍保人。煙戶雜役勿侵事。批旨有詳問該郡守。草記稟處之命矣。卽見京畿監司徐有防所報。則枚擧高陽郡守柳曾養牒呈。以爲近來陵軍之弊。日滋月甚。一入陵軍。則蔭及九族。身有役名者。絶罕。猶以爲不足。竝與渠之私募保人。而免其煙役。保人之子枝。謂之兒弱。列名成冊。使地方官不得着手。元戶中。本郡九陵墓戶保及坡州三陵。楊州九陵園墓保人之居生本郡者。統以計之。其數爲一千四五百戶之多。其外雜頉除之。則應役元戶未滿二百。如此而邑何以成樣。民何以聊生。保人煙役。地方官則督令應役。陵官則萬端防塞。或一年應役而旋寢。或半年施行而仍舊者。其來久矣。大典通編兵典給保條曰。守護軍同居族親中二人。勿定他役。以此觀之。不以他人給保。以同居族親二名許給。而今此別保與保人子枝。謂之兒弱云者。皆是法外。所謂兒弱。俱是年滿壯健之類。守僕書員輩。私捧錢兩。至於本官。所係。緩急相須之正軍。逃亡相續。不得代定。下邑奉行之道。萬萬惶悶。郡守微見。乃是法典之所載豈可以法外之事。創出無前之規。爲辭矣。取考禮曹謄錄。則各陵守護軍。因其上言。蠲減煙役。以此推之。則上言以前。雖守護軍。亦應煙役。而保人則大典通編曰。毋定他役。卽他軍役勿定之謂也。至於煙役。乃是通同戶役。元軍雖蒙蠲減之恩。保人初無擧論之事。該郡守之當初所啓中。陵軍。則雖不敢論。而保人一體應煙役之請。旣有所據。且以法典所載觀之。元軍與保人。自有等級。不可以元軍之例。施於保人。依前覆奏施行。至於保人子枝之謂以兒弱。列名成冊。使地方官。不得着手者。太無限節。尤是法外之擧。保人子枝之科外名色。保人之不以族親而私募者。定數外加定者。自本道。往復該曹。從長釐革之意。分付。何如。傳曰。令該曹。從便釐正。草記事分付。可也。
정조 10년
趙興鎭。以禁衛營言啓曰。來五月當。十二番後部右司屬慶尙左道二哨。右道三哨。合五哨軍兵。逢點實數。六百五十二名。已爲點閱整齊。來五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 10년
趙興鎭。以禁衛營言啓曰。來七月當。十三番後部後司屬慶尙左道五哨軍兵。來六月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 10년
趙興鎭。以御營廳言啓曰。今四月二十六日。景慕宮展拜時。依兵曹節目。集春營入直軍二十名。領軍把摠李長煜。哨官金鍾翕率領。月覲門左邊。設布帳外排立。東營入直軍三十名。入直把摠李宗魯。哨官李命源率領。宮大門外把守。而竝待標信出用。解嚴後。還入直間。集春營哨官鄭弘哲。東營哨官趙匡國。代直之意。敢啓。傳曰。知道。
정조 10년
趙興鎭。以御營廳言啓曰。本廳來五月六月兩朔應立。前部左司屬慶尙左道五哨軍兵六百七十名。已爲逢點整齊矣。來五月初一日。與前部前司軍兵。替代立番後。舊軍放送之意。敢啓。傳曰。知道。
정조 10년
趙興鎭。以御營廳言啓曰。本廳來七月閏七月兩朔應立。前部中司屬慶尙左道五哨軍兵。來六月二十五日。京中逢點。七月初一日。與左司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 10년
趙衍德。以義禁府言啓曰。時囚罪人李命瑀。拿囚草記批旨內。自有當律。不必捧供。考律草記事。命下矣。刑曹覆啓內。各道編配罪人之不問輕重。另加防檢者。前後飭禁。何等申嚴。而今此大興郡定配罪人奴光麗。雖係徒年。旣是因判付定配者。則配所官之常時不能檢飭。有此逃還物故之境者。殊極駭然。罪取考律文。則大典通編逃亡條有曰。定配罪人逃失邑守令。以制書有違律論。大明律制書有違條有曰。凡奉制書有所施行而違者。杖一百。大典通編推斷條有曰。犯私罪。杖一百決杖。告身盡行追奪。雜令條有曰。王府決杖者。代以金贖云矣。李命瑀。杖一百收贖。告身盡行追奪放送。何如。傳曰。允。如有功議。各減一等。
정조 10년
趙衍德。以義禁府言啓曰。李命瑀。杖一百收贖。告身盡行追奪放送事。草記批旨內。如有功議。各減一等事。命下矣。李命瑀九代祖溥。敵愾功臣云。功減一等。杖九十收贖。奪告身四等之意。敢啓。傳曰。知道。
정조 10년
趙衍德。以刑曹言啓曰。因本曹都囚徒韓赫。下送該道。如無可疑之端。使之放送。金學麟刑配。車春大放。徐宗郁考律勘放。金世得鄭光順奴三奉朴承集朴春得。分等勘放事。命下矣。罪人韓赫押送咸鏡監營。使道臣。査實擧行。車春大徐宗郁等事。春大招內。當初傳令中。不踏圖署。踏以防僞云故。令道臣。査實報來後勘處事。覆啓行會。而該道回移內。其爲圖署。明白無疑云矣。謹按大典通編。各宮房。以圖署牌子。侵責京外者。該宮首任刑配。作俑人。嚴刑三次。勿限年遠配。該宮所任車春大。導掌徐宗郁。以此律照勘。昨日已施一次之刑。將擬準刑發配矣。今依傳敎。車春大放送。徐宗郁待日限。加刑二次。慶尙道金海府定配所發配。金世得鄭光順奴三奉等。莫重內試放時。相與和應。同情作奸。朴承集朴春得。以三奉之率下軍士。聽從三奉之指揮。擧旗付標等罪狀。箇箇遲晩。已爲修啓。而大典通編武科條有曰。科場用奸者。邊遠充軍。命例云。隨從者減一等。金世得依前所定配所。慶尙道梁山郡。鄭光順平安道熙川郡。奴三奉全羅道長興府。竝邊遠充軍定配。朴承集朴春得。以隨從論竝決杖一百後。朴承集忠淸道保寧縣。朴春得黃海道遂安郡。徒三年定配。卽爲押送。至於金學麟。卽凶逆勳之姪子。而以其負犯至重。反稱滯獄爲冤。肆然擊錚於衛外。事未前有。大關隄防。遽然刑配。有難輕議。依前草記。另加嚴訊。究問得情。何如。傳曰。允。
정조 10년
以原春監司狀啓。伊川府失火事。傳于李鼎揆曰。方農被燒。極爲矜悶。令道伯。各別顧恤。仍令嚴飭邑宰。斫給材木。斯速結構待奠接。形止報營事。回諭。
정조 10년
禁府照目。天安郡守沈禧矣。今年節候。比前雖晩。裝發遲速。自有定限。以此照律。罪禁銅三年。私罪。奉敎依允。
정조 10년
行大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。校理李鼎運。副校理沈晉賢。正言韓用龜柳畊。修撰李錫夏。副修撰申馥啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
行大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。快正王法。答府曰。不允。
정조 10년
正言柳畊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟令散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
兼都承旨金尙集疏曰。伏以。臣於昨筵。伏奉傳敎。以羹墻錄監印。有晉秩之命。噫。是書也。以聖人仰慕之誠。爲震邸早諭之道闡揚列祖之洪烈。裒成一部之新編。其義則繼序之思也。其傳則精一之法也。以臣謏寡之識。獲與考校之役。榮乎云爾。勞於何有。而今反夤緣幸會。班資遽加。淸光密邇。恩言鄭重。前席承聆。有淚無從。顧臣之至庸極愚。百無一當。不唯擧世之所共知。實亦聖鑑之已俯燭。無才能。無拔援。釋褐三十有餘年。一味隨逐。甘處冗散。況今年紀愈邁。神精已消。一切進取。夢想豈到。而千萬不自意。偏蒙我殿下特達之殊知。陶鎔簡拔。曲費造化。內外華膴。次第兜攬。環顧一身。頂踵皆賜。隆天厚地。此恩何極。每中夜以思。心口相語曰。疎淺如臣。譾劣如臣者。何以得此於明主之前。仰戴洪造。俯怵微分。而竊自悲犬馬之齒已暮。蛇雀之報莫效。耿耿此心。神鬼可質。如其義所當爲。力所可堪。則蹈赴虀粉。臣固不辭。而今乃冥升不已。又玷八座之崇班。夫何始望。敢或及此。罔功之賞。聖主所愼。過福之災。昔人攸戒。其何可憑恃寵靈。厭然冒膺。上而累嚬笑之愛。下而招僥濫之譏乎。章皇祗肅。雖緣叩謝之爲急。因仍冒受。實非廉義之所出。玆敢披瀝情懇。仰瀆宸嚴。伏惟聖慈。天地父母。察臣言之非出例讓。念公器之不可輕畀。特命收還臣新授職秩。以幸公私。不勝大願。答曰。省疏具悉。卿其勿辭行公。
정조 10년
大司憲尹蓍東疏曰。伏以。臣以跡則畸孤。而墻壁無助。以姿則下中。而輪翮無取。重以身陷罪戾。分甘廢棄。過蒙我聖上不世恩造。薰沐而任使之。邇來所處。不離要近。進而供奉。縱切覲光之幸。退自循省。還深過福之懼。日夕感悚。若隕淵谷。不自意。監印特命。乃爲宜升之梯。正卿峻秩。終誤親擢之恩。臣始焉驚惶。繼而憂愧。莫知所以自措也。噫。繁纓小飾也。而聖人惜之。弊袴微物也。而明主愛之。況此八座班聯。何等地位。而可以不問其人。輕畀無難乎。縱使臣。隨衆陳力。無大愆咎。從容平步於雲衢。其才學望實。固未嘗自期於此地。況今丘山之恩。萬難圖報。尺寸之勞。一無可紀。而晏然冒當。若固有之。則屑越之歎。僭猥之懼。其當如何。仍竊伏念君臣。猶父子。父子之間。何言不盡。此人之恒言也。他人尙然。況殿下於臣。有恩勤顧復之慈。而臣豈敢徒懷嚴畏。不自陳其私懇乎。臣學蔑通方。知昧攝身。加以福眇命奇。與世抹摋。通籍三十餘年。罪廢日月。多占四之三焉。其罪廢也。皆是孽由自作。身犯刑憲。雖以自私之心。曲恕而默數之。亶合遄伏重律。沒齒無憾。又其號咷震薄。九死而十生者。輒在一番陞秩。名位稍華之餘。臣每一點檢。悸恐在心。益知本分之不可踰。濫職之必爲災。近自異數之遄叨。恒切愚衷之感結。心口相語。區區所自勉者。秪在於頂踵。以答聖眷。廩祿以養老母之外。不敢有一分華顯之望。進取之願。此非臣學有定力。富貴不淫而然也。誠以折肱而覆車。灼見其有切近之災。必至之憂也。今者近密之榮。籌司之要。風憲之淸。一埤益之。而寵擢新命。又在此際。其凜凜危懼。如集于木。虧盈倚伏。若或告之。古人所謂命卒之秋者。無亦爲臣準備於今日也乎。天日監臨。臣非敢飾外而例讓。昨因特敎。冒沒祗肅。而達宵耿耿。繞壁無寐。且臣所帶臺銜。本有私義之難冒。曾蒙天鑑之曲諒。當遞之義。前後無異。玆敢披瀝肝血。冒死畢陳。伏乞聖慈。天地父母。特垂終始之惠。夬賜反汗之音。將臣新授資級及職名。竝行鐫削。使公器重而私分安。不勝大願。臣無任感激隕越屛營祈懇之至。謹昧死以聞。答曰。省疏具悉。本職許遞。
정조 10년
丙午四月二十六日卯時。上詣景慕宮。展拜入侍時。兼都承旨金尙集。左承旨李時秀。右承旨趙興鎭。左副承旨趙衍德。右副承旨李鼎揆。同副承旨安廷玹。假注書尹悌東李宗烈。記事官許鞏。記注官承膺祚。檢校直閣徐龍輔。直閣鄭大容。待敎李崑秀。以次詣閤外。左通禮跪啓請外辦。上具翼善冠衮龍袍。乘輿出協陽門。命書傳敎曰。侍衛軍兵雨具。由月覲門。入日曕門至降輿所降輿。入大次時至。左通禮跪啓請外辦。上仍詣版位前。北向立。左通禮跪啓請行禮。上行禮如儀。仍詣廟內奉審。還入大次。左通禮跪啓請外辦。上乘輿出月覲門。由協陽門還內。諸臣以次退出。
정조 10년
丙午四月二十六日巳時。上御重熙堂。左副承旨入侍時。左副承旨趙衍德。假注書李宗烈。記注官承膺祚。記事官李崑秀。以次進伏訖。上命書榻敎曰。禮曹判書李在協遞差。命退。承史以次退出。
정조 10년
丙午四月二十六日午時。上御誠正閣。藥房都提調入侍時。都提調徐命善。左承旨李時秀。假注書尹悌東。記事官許鞏。記注官承膺祚。以次進伏訖。命善曰。朝者勞動之餘。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮調候。平復乎。上曰。一時微候。自臻平復矣。前用茶飮。更待下敎煎入。可也。命善曰。世子宮問安。亦一樣平善乎。上曰。好在矣。醫官康命吉。奉進湯劑。上進御湯劑。上曰。近日日氣蒸熱故。預服六和湯矣。三貼煎入之後。更待下敎擧行。可也。命善曰。今日雨澤。雖欠不多。實爲大幸矣。上曰。誠好雨。諸道雨澤。亦何如云耶。命善曰。姑未有聞矣。上曰。向來閭閻運氣之病。大熾云矣。今則收殺耶。命善曰。姑未收殺。而雜證諸病。前所未聞之名。誠可怪矣。上曰。別製藥丸。特令醫司診病給藥。非曰千丸。遍及於百姓。蓋憐無告之窮民。雖一丸。何處得用乎。命善曰。今春掩骸之政。出於曠絶之恩。而旣及於枯骨。又有此給藥療病之擧。實千古罕有之聖德事也。命善曰。當此逐日監煎之時。提調李命植。有實故。不得仕進。今姑許遞其代。令該曹口傳差出。何如。上曰。依爲之。出擧條上曰。大小科回榜之人。古則絶無而僅有。近來多矣。命善曰。然矣。黃景源之回榜。亦不遠矣。上曰。文衡回榜。可謂壯矣。命善曰。筋力尙健。亦謂異常矣。仍命退。諸臣以次退出。
정조 10년
丙午四月二十六日酉時。上御重熙堂。坐直承旨入侍時。右承旨趙興鎭。假注書李宗烈。記注官承膺祚。記事官李崑秀。以次進伏訖。上命書傳敎曰。判尹右尹。聞有實故。不得入來。許遞。左尹退去。與新除授判尹右尹。更待下敎來待。仍命退。承史以次退出。
정조 10년
兼都承旨金尙集坐。右承旨李時秀坐。右承旨趙興鎭坐。左副承旨趙衍德坐直。右副承旨李鼎揆坐。同副承旨安廷玹坐直。注書金孝建病一員未差。假注書李得休仕李宗烈仕直。事變假注書任希鐸仕。
정조 10년
安廷玹。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
金尙集啓曰。大司成閔鍾顯。自鄕上來云。卽爲牌招察任。何如。傳曰。允。
정조 10년
安廷玹。以吏批言啓曰。侍從臣父年七十人。每於歲首抄啓加資事。載在法典。而新有應推恩人。雖非歲首。亦爲抄啓加資事。曾有定式矣。侍從臣父年七十人。別單書入之意。敢啓。傳曰。知道。
정조 10년
有政。吏批。行判書李命植牌不進。參判李秉模疏批未下。參議李集斗。兼都承旨金尙集進。啓曰。判書李命植牌招不進。參判李秉模疏批未下。小臣獨政未安。何以爲之。敢稟。傳曰。只出緊任。以李聖圭爲大司憲。以兪彦鎬爲禮曹判書。以尹蓍東爲判尹。以黃昇源爲右尹。以李太亨爲修撰。以李秉喆爲兵曹正郞。通德郞任鏡泰。今加通政。前持平任長源父。
정조 10년
兵批。行判書鄭昌聖進。參判未差。參議李亨元病。參知柳誼入直進。右承旨趙興鎭進。以朴綏源尹昶爲衛率。以南正圭爲武兼。副護軍李文協。副司直權噵尹蓍東沈豐之李鎭恒李謙煥。竝單付。御營把摠張翼大。今加折衝加資事。承傳。
정조 10년
兵曹口傳政事。以具明謙爲守禦中軍。
정조 10년
李時秀啓曰。假注書尹悌東。身病猝重。勢難察任。今姑改差。何如。傳曰。允。
정조 10년
尹悌東改差。代以李得休爲假注書。
정조 10년
李時秀啓曰。假注書李宗烈。姑令仍察廳任。何如。傳曰。允。
정조 10년
安廷玹。以戶曹言啓曰。時御所各司雨漏處。更爲擇日修改事。草記。允下矣。令日官推擇。則今月二十七日卯時爲吉云。分付紫門監。以此日時始役。而亦令本曹郞廳。監董擧行。何如。傳曰。允。
정조 10년
安廷玹。以承文院都提調意啓曰。本院草記批旨。有不以永付。稱之以別付。用於文簿乎。別付爲幾窠。創置始自何年。辛卯年以後差代。只有李廷彬一窠乎。竝爲相考謄錄。草記可也事。命下矣。取考本院寫字官廳謄錄。則別付司果。卽永付司果。前後入啓草記。以別付書入。肅廟朝壬申年寫字官李翊臣。因傳敎。別付司果。而先王朝甲寅年寫字官李英錫。依李翊臣別付司果例。仍付其祿其後或因特敎。或因上言覆啓。得蒙別付司果之典者。漸至增加。元無定額矣。甲子年續大典。實官以四十員定額。而丁卯年改定節目有曰。別付司果身故之代。勿爲塡補。次次減數。以四十員。定爲實官額數後。額內有闕。則始爲塡補事。入啓蒙允。別付司果五窠。在於四十員元額之內矣。辛卯年別付司果金國杓有頉。本院草記蒙允。付試才勸奬窠。壬寅年別付司果洪聖源有頉。又爲草記付試才勸奬窠。今年別付司果李廷彬有頉。而草記後。因傳敎。以李挺馝特付矣。別付司果。旣限其身。則書以永付。語乃別白。而日前草記。不能覺察。書以別付。已極昏謬。而旣擧金國杓。有頉代。草記後。付勸奬窠之前例。則洪聖源有頉代草記後。付勸奬窠之例。與金國杓前例。無所異同故。恐或支煩。不敢疊擧。亦涉矇然。致勤批敎。不勝惶恐之意。敢啓。傳曰。洪聖源前後國役。效勞旣多。聞今生存云。向來除汰。未知委折。如無別般事端。依前還屬還付。可也。
정조 10년
以忠淸監司狀啓。保寧縣監孫碩周。親年過八十。令該曹稟處事。傳于安廷玹曰。草記稟處。
정조 10년
全羅監司李在學狀啓。三月令進上藥材中。馬藺花等。節候尙早。限內不得封進。惶恐待罪事。傳于安廷玹曰。勿待罪事。回諭。
정조 10년
全羅監司李在學狀啓。四月令。薦新進上。五月朔。朔膳竹笋。五月令薦新進上大小麥。今年節候尙早。未及産出。限內不得封進。惶恐待罪事。傳于安廷玹曰。勿待罪事。回諭。
정조 10년
行大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。校理李鼎運。副校理沈晉賢。正言韓用龜。修撰李錫夏。副修撰申馥啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
行大司憲尹蓍東。大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。月初園幸時。大駕歷臨關廟。軍兵留住街路。訓鍊大將具善復。以先廂。下馬據床而坐於義洞口矣。兵曹正郞柳畊。以先詣禁喧行過陣外。訓局牢卒。大聲呵馬。曹隷以侍衛官之騎馬過去。雖大臣。不得呵噤之意。據例答之。善復捉來曹隷。捽曳之不足。至於批頰。又於翼日候班。以騎郞之陣前犯馬。盛氣咆哱。至發辱說。柳畊。以此引義。數次呈旬。噫。不待坐息之令。將臣之任便下馬。有壞師律。而呵除陪衛兵郞。替治無罪下隷。公會之中。詬辱無難。驕蹇之習。卽其伎倆。駭妄之擧。有係紀綱。貽羞朝廷。已無可言。柳畊則以年少文官。受武將凌踏。聞公座罵辱。而乍引旋止。不思自處。雖云橫逆之來。豈非疲輕之甚乎。不可以事在旣往。置而不論。請訓鍊大將具善復。亟施譴削之典。其時兵曹正郞柳畊。亦施譴責之罰。答府曰。不允。訓將具善復事。其時委折。令兵判査問該營以啓。騎郞柳畊事。前兵判處問啓。竝待査問後處分矣。
정조 10년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請興陽縣爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
丙午四月二十七日辰時。上御重熙堂。軍士房承旨入侍時。右承旨趙興鎭。假注書李宗烈。記注官承膺祚。記事官李崑秀。以次進伏訖。上命書榻敎曰。政官牌招開政。仍命退。承史以次退出。
정조 10년
丙午四月二十七日申時。上御重熙堂。坐直承旨入侍時。左副承旨趙衍德。假注書李宗烈。記注官承膺祚。記事官李崑秀。以次進伏訖。上命書傳敎曰。提調聞有實故。不得仕進云。許遞。仍命退。承史以次退出。
정조 10년
丙午四月二十七日酉時。上御重熙堂。坐直承旨入侍時。左副承旨趙衍德。假注書李宗烈。記注官承膺祚。記事官李崑秀。以次進伏訖。上命書傳敎曰。內醫院提調。聞有實故。許遞。仍命退。承史以次退出。
정조 10년
兼都承旨金尙集坐直。左承旨李時秀坐。右承旨趙興鎭坐。左副承旨趙衍德坐直。右副承旨李鼎揆坐。同副承旨安廷玹坐。注書金孝建病一員未差。假注書李得休仕直李宗烈仕。事變假注書任希鐸仕。
정조 10년
以來初一日。輪對。取稟。傳于金尙集曰。爲之。
정조 10년
吏曹口傳政事。以李文源爲內醫院提調。
정조 10년
以兩醫司給藥別單。傳于金尙集曰。今番診疾給藥之命。出於廣濟之意。初則恐有難遍之慮。觀此別單。五日內給貼藥處。未踰數十。給丸藥處。僅爲數人。聞承宣言。以受貼於當部人。皆違其往來之後時云。事情無怪其似然。且部屬之從中操縱。難保其必無。自今日該部給貼一款除之。俾士庶。無礙覓藥。至於往診之數。亦甚零星。置醫置驛之本意。果安在哉。更以此意。申飭兩醫司。且思之。兩醫司診醫中。亦有曾已行世看病者云。今若因此。鎖直本司所管外。有憑藉稱頉。則提調隨聞察飭事。分付。
정조 10년
趙興鎭。以兵曹言啓曰。府啓批旨內。訓將具善復事。其時委折。令兵判査問該營以啓。騎郞柳畊事。前兵判處問啓。竝待査問後。當分矣事。命下矣。依下敎。臣卽爲招來。伊日從行該營執事朴在榮尹進五金益麗等。盤問委折。則在榮等所供內。園幸還宮時。大駕歷臨關王廟。而路上留駐事。信箭來到故矣。大將下馬祗受後。依例坐於路上。牙兵遮後列立矣。摠府兵曹郞廳。以侍衛前進路狹人多。來告大將。開路以行。摠郞先爲過去。兵郞隨後。而其下隷。怒其遲滯。謂以辟除下馬。大肆咆喝曰。雖大臣侍衛之班。何可呼辟乎。多般詬罵矣。大將聞甚駭惋。使之捉來。仍爲送言于該郞。則該郞又以不敬侍衛等說。答之矣。大將更爲言送曰。摠府騎曹。同是侍衛。一時過去。摠隷初不捉來。只令捉來丘隷者。誠以罪在下隷也。有何所損於敬侍衛之道乎云爾。則兵郞答以初不相報。直爲捉去。如是而豈無人言乎云云故。其下隷數罪批頰後。卽令退去。又以此事。往復於本曹前判書。請其査實嚴治。則本曹前判書。以朝體之不然。言于該郞。使之治其隷。則該郞。始乃解惑。決笞三十度懲礪矣。此外。初無大聲呵馬咆哱辱說之事矣。其翌日問安罷後矣。大將家。有緊故。急急出來之際。仁政門內。逢一宰相。問其事實矣。大將以數語答之。而仍曰。年少文官。凌蔑年老之人。大欠相敬之義云云而已。公坐罵辱等說。未知有何曲折。而至於不待坐息之令。任便下馬云者。軍門規例。或當歷臨之時。有路上留駐之命。則例爲下馬坐息。依前爲之。莫重問啓之下。何敢爲一毫飾辭乎。此外。更無可達之事云矣。敢啓。傳曰。知道。
정조 10년
趙衍德啓曰。訓將具善復事。其時委折。令兵曹判書。査問該營以啓。騎郞柳畊事。前兵判處問啓事。命下矣。問于前兵曹判書徐有隣處。則以爲。月初園幸。回鑾後。訓鍊大將具善復伻。據送言於臣曰。今日大駕。歷臨東廟時。軍兵則留住路上。而大將則下坐矣。有戎服而過去。官員軍牢輩辟除。而不下馬。追聞則卽侍衛騎郞故。旋卽止之。而曹隷之隨騎郞者。過前而有侵及不恭之語。使之捉來。而終不來。初雖不知而辟除。旣知侍衛而旋止。則身爲下隷。肆發不恭之說於過前之時。風習可駭。若汰去送。則當自訓局。治罪懲礪云云。臣答以爲。果如所報。下隷事。誠可駭。而騎郞下隷。若自訓局治罪。則雖曰罪在下隷。騎郞必不安。當詳問於本曹郞廳量處云云。則更無往復矣。追後聞之。則曹隷之戛過訓將之前者。有不知事體。辟除侍衛之說。渠則以爲。指辟除軍牢而言。訓將則認以直斥自已。有所往復於臣。而際此正郞柳畊。引以爲嫌。連呈辭狀。斷斷乞遞。臣以爲本事。則旣以不知侍衛爲言。下隷則以侵及自家知之。便屬他事。而始欲治罪。亦卽中止。則以此引入。期於必遞。未免過當云云。而再三勉出。仍爲行公。其間顚末。大槪如斯。蓋柳畊則屢度乞遞。而臣則以爲。過當。竟至勉出。臺評之發。不勝悚恧。問啓之下。枚擧事實。惶恐敢達云矣。敢啓。傳曰。知道。
정조 10년
以慶尙監司狀啓。安東居柳。實行探問事。傳于李時秀曰。足知其有可取。況是故相文忠之後孫云。令該曹。待窠初仕調用。
정조 10년
李時秀。以吏曹言啓曰。因忠淸監司金光默。以保寧縣監孫碩周父母年八十。數千里外供職。不可强令察任。令該曹。照例稟處事狀啓。有草記稟處之命矣。大典通編吏典外官職條有曰。親年七十歲以上。勿差三百里外遠邑。今此孫碩周親年。旣過八十。程途又在數千里外。則依法典改差。何如。傳曰。允。令該曹口傳擇差。可也。
정조 10년
吏曹口傳政事。以李日運爲保寧縣監。
정조 10년
李時秀。以承文院官員。以都提調意啓曰。本院寫字官。永付司果草記批旨。有洪聖源。前後國役。效勞旣多。聞今生存云。向來除汰。未知委折。如無別般事端。依前還屬還付可也事。命下矣。寫字官洪聖源。依下敎。永付司果。差定還付之意。敢啓。傳曰。知道。
정조 10년
趙興鎭。以備邊司言啓曰。京畿監司徐有防狀啓。以爲畿甸之民。素乏蓋藏糊口之資。專靠還上。而應分之數。較彼當受之戶。則穀少民多。難以排比。昨年穡事。雖云免歉。新糴舊還。竭力竝輸。顧今民勢。萬萬切悶。道內還穀。折半應留。十三萬一千石中。三萬五千石。特許加分。以爲及時均俵之地事。請令廟堂稟處矣。土瘠民貧畿甸爲最。農務正劇。民食方艱。今者加請。必因民情之不可遏。事勢之不得已。依狀請許施。以爲均排課農之地。何如。傳曰。允。
정조 10년
大司諫朴天衡。執義趙弘鎭。掌令魚錫齡。持平洪聖淵金遇國。校理李鼎運。副校理沈晉賢。正言韓用龜。修撰李錫夏。副修撰申馥啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。特施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。答府曰。不允。
정조 10년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更設嚴鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九。島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
丙午四月二十八日卯時。上御重熙堂。左副承旨入侍時。左副承旨趙衍德。假注書李得休。記注官承膺祚。記事官李崑秀。原任直閣鄭東浚。以次進伏訖。上曰。京畿監司入侍事。出榻敎賤臣承命出。與京畿監司徐有防偕入進伏。徐有防所啓。各邑應資老人中。豐德居前縣監張爾良。昨秋。因渠上言。已陞通政。而本府抄報時。只準帳籍。混錄通訓故。今番陞資時。又授通政。莫重恩典。若是疊下者在本邑。雖有不察之失。在渠。不無稱冤之端。而廣州前別將姜貴徵年九十。僉知中樞府事沈仁寬年八十一。南陽僉知中樞府事李泰周年八十。折衝裵就慶年九十。嘉義金尙九年九十七。業武吳世雲年九十。芮弼載年九十五。折衝金貴孫年九十。折衝申思俊年九十四。抱川士族沈氏年九十一。利川僉知中樞府事全五男年八十四。嘉義大夫同知中樞府事辛益重年七十九。嘉善大夫同知中樞府事李泰興年八十。僉知中樞府事全仲泰年八十九等。謂以落漏。追後報來。考其年歲。前銜俱是應參之類。而到今無故見漏。未蒙一視之恩者。亦不無向隅之歎故。敢此仰達矣。上曰。令該曹口傳下批。可也。出擧條上曰。藥房提調。令該曹口傳差出。待下批牌招察任事。出榻敎上命退去。諸臣以次退出。
정조 10년
李時秀啓曰。漢城判尹尹蓍東除拜後。過三日。不爲出肅。依定式。推考警責。仍卽牌招察任。何如。傳曰。允。
정조 10년
李時秀啓曰。副摠官洪秀輔。旣入闕中。不爲肅謝。直爲出去。事甚未安。推考警責。何如。傳曰。允。
정조 10년
丙午四月二十九日卯時。上御重熙堂。左副承旨入侍時。左副承旨趙衍德。假注書李得休。記注官承膺祚。記事官李崑秀。以次進伏訖。上命書傳敎曰。同副承旨馳詣宗廟景慕宮。奉審摘奸以來。上曰。都承旨持湯劑入侍。賤臣承命出。與都承旨金尙集偕入進伏。尙集曰。夜間聖體。若何。上曰。一樣矣。命入湯劑。進御訖。上命退去。諸臣以次退出。
정조 10년
傳于金尙集曰。同副承旨與輪對官入侍。
정조 10년
金尙集啓曰。今此端午帖製述人員中時無職名人。令該曹口傳付軍職。何如。傳曰。允。
정조 10년
趙衍德啓曰。臺批雖不詳諭。旣有筵敎。原啓似不許久爭執。而呵除一事。不過軍卒之所爲。而公座說話。不可以兵曹草記。謂之脫空。置之䵝昧之科。元戎重任。亦不可任其曠務。宜有伸辨之擧。公座說話之侵辱與否。問于草記中指陳之宰相。實合覈實止鬧之道。令政院問名該曹。仍爲問于當該人以啓事。命下矣。問于行司直金華鎭處。則以爲。臣於前月初二日候班。與訓將具善復。坐次稍遠。旣非酬酢之地。及其臨罷之際。不過以何爲與人相較之說。語及於戞過之時而已。其所謂問其事實云者。沓出稠擾之中。雖欲問之。其何可拖到長語乎。善復則以事關自己。言出自己之故。雖如是指的爲說。而臣則過去泛聽。終未記得其如何爲答。伊時事狀。如斯而止。臣何必呶呶爲說。重傷事面也。但以此事。善復之酬酢於人者。豈獨臣一人。而必以臣爲證者。莫非臣疲劣見輕之致。慙恧之極。不知所達云矣。敢啓。傳曰。知道。觀於問啓。尤可見風傳之失實。在訓將。可謂脫空矣。
정조 10년
金尙集啓曰。端午帖製述人。旣已抄啓矣。弘文提學徐有隣。待明朝牌招。以爲出韻科次之地。何如。傳曰。允。
정조 10년
李時秀。以吏曹言啓曰。今此各陵端午祭獻官。依近例。以刑官及武臣亞將。通融塡差以入之意。敢啓。傳曰。知道。
정조 10년
李時秀。以司饔院官員。以監膳提調意啓曰。鷹師貢人等。連日呼訴內。供上生雉。當此草樹茂密之時。家養已盡。獵捉無路。逐日供上。將未免生事之境。斯速入啓變通云。此時獵捉之難。誠如所訴。在前如此之時。例有活鷄參半代封之規。而莫重御供。自下不敢擅便。惶恐敢啓。傳曰。代封。
정조 10년
大司諫朴天衡。執義趙弘鎭。掌令魚錫齡。持平金遇國。校理李鼎運。副校理沈晉賢。正言韓用龜。修撰李錫夏。副修撰申馥啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。特施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 10년
大司諫朴天衡。執義趙弘鎭。掌令魚錫齡。持平洪聖淵金遇國。正言韓用龜啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
持平金遇國啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。陪蹕之班。雖殿後微官。以有所重。不敢呵除。所以尊朝廷也。嚴紀綱也。況先詣侍衛與法殿陪衛。少無異同。則向日具善復擧措之濫猾。實有辱朝廷壞紀綱之罪矣。臣於伊時。待罪騎郞。知其狀甚悉。草草論啓。竊附官師之規。特敎査實。事體至重。則兵判之只問訓局將校。不問騎曹帶隷。査啓之辭。殆若善復自明之緘答者。已是疎忽。至若善復之慫慂營校。以路狹人多等語。漫漶爲說。大道呵除。歸之曹隷之誤聽。公座辱說。諉以溫言之酬酢。又其粧撰發明之欛柄。則質言摠郞之不呵除。噫嘻。又何其無嚴也。臣之論善復後。更聞伊日摠郞李彦敬與柳畊分左右先詣進去。聞訓局牢卒呵馬之聲。彦敬恐怯欲下馬。聞兵曹下隷之言。騎馬因過。善復大肆咆哱曰。摠郞亦文官乎。叱罵彦敬。猶且不足。以不敎子之罪。移怒於其父前水使文赫。文赫率其子。多日待罪於善復之歇所門。有口皆言。至入臣耳。則乃敢摠郞之不呵除等語。肆然發口者。不幾近於掩耳偸鈴乎。武臣驕濫。本非淸朝之福。善復。身爲元戎。所當先自謹畏。矜式諸武弁。而口業之悖惡。氣岸之凌爍。爲世指目。久矣。臣之不擧平日行事而刺論。只就目下所坐而規警者。亦出於忠厚之意。則彼若有一分嚴畏之心。所當據實悔服。而今乃變幻本事。張皇分疏。隱然以臣啓。歸之爽實者。尤見其縱恣無忌之甚也。請訓鍊大將具善復爲先削去仕版。年少名官。以廉隅爲重。雖有前兵判之勉出。柳畊之乍引旋止。終涉苟且。請其時兵曹正郞柳畊施以譴責之典。臺啓停連。無論事之輕重。關係何如。而臣以具善復柳畊事。發啓之後。持平洪聖淵。謂有待査啓處分之敎。忽出姑停。夫處分間姑停。雖有一二近例。而亦不得已之謬規也。此緣生疎。不必深咎。而其爲壞臺體。則甚矣。聖淵追聞物議。自知其失。昨以詣臺引避之意。知委府隷。忽於夜間。以疾不進。病若難强。則在所當恕。而其在勵臺風之道。不可全然無警。請持平洪聖淵從重推考。答府曰。不允。訓將事。路上呵除。非其所使。公座說話。謂無是事。兩件脫空。何如是噴薄論列乎。不但元戎體重。因兵曹査啓。措語反復。加等請律。極知其乖當。亟停勿煩。至於兵判事之添入。尤有不可。騎郞事。不允。末端事。處分問姑停。豈無其例。亟停勿煩。
정조 10년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
持平金遇國啓曰。臣以寒門孤踪。新入臺地。感激恩渥。思效一日之責。而以騎郞時所目擊者。略論具善復橫濫之罪。及承聖批。不惟不賜允可。乃以請律乖當。亟停勿煩爲敎。臣滿心慙惶。靡所容措。路上呵除。雖借軍卒之口。而有指而使之者。公座醜辱。至入卿宰之耳。而有傳而播之者。夫呵除侍衛。全沒忌器之嫌。醜辱從班。大失尊朝之義。善復。身爲武將。怙寵使氣。斁法蔑綱。則削版之請。猶屬薄勘。而特以元戎之故。聖心之容恕太過。有此脫空體重等下敎。然則職在元戎。而如善復地處者。雖犯難貸之律。其將箝臺閣之口。而使不得言乎。養此習不已。至於莫敢誰何之境。則實非武將之吉祥善事。而非朝廷之福也。又非殿下所以愛善復也。此緣臣之識淺言輕。草草一語。不能見孚於君父之致。至於柳畊之乍引旋止。有壞廉防。洪聖淵之襲謬姑停。有損臺體。而旣靳允許。又命亟停。以此以彼。更何顔面。一刻蹲冒於臺次乎。請命遞斥臣職。答曰。臺閣言議。貴在就事論事。須使下語稱停。請律平允。然後方可爲相規之官師。而爾於訓將事。始啓削職。繼請削版。一事再發。愈往愈激。前此非不欲另施處分。以抑氣銳口快之習。而此重臣職在元戎。嘗所委任。摧折慮在曲護。假借意出靜鎭。凡於譏評之來。不必一例牢拒。旣付惜卵之戒。兼軫買骨之義。初批已採聽矣。再批又優容矣。旋命傳批之承宣。往諭速停之筵敎。待臺閣重元戎之意。予以爲一擧而兼有之矣。今觀爾之避辭。極口噴薄。惟意捃摭。句語全不致擇。把持猶恐或歇。一筆句斷。往往有危怕齷齪之說。殆若素所蓄積。而乘機逞憤者然。以此風習。予甚非之。不可以臺閣之故。再賜例批。勿辭。左副承旨趙衍德啓曰。持平金遇國再啓煩讀。退待物論矣。傳曰。知道。
정조 10년
掌令魚錫齡啓曰。臣以寒門孤踪。新入臺地。感激恩渥。思效一日之責。而以騎郞時所目擊者。略論具善復橫濫之罪。及承聖批。不惟不賜允可。乃以請律乖當。亟停勿煩爲敎。臣滿心慙惶。靡所容措。路上呵除。雖借軍卒之口。而有指而使之者。公座醜辱。至入卿宰之耳。而有傳而播之者。夫呵除侍衛。全沒忌器之嫌。醜辱從班。大失尊朝廷之義。善復。身爲武將。怙寵使氣。斁法蔑綱。則削版之請。猶屬薄勘。而特以元戎之故。聖心之容恕太過。有此脫空體重等下敎。然則職在元戎。而如善復地處者。雖犯難貸之律。其將箝臺閣之口。而使不得言乎。養此習不已。至於莫敢誰何之境。則實非武將之吉祥善事。而非朝廷之福。又非殿下所以愛善復也。此緣臣之識淺言輕。草草一語。不能見孚於君父之致。至於柳畊之乍引旋止。有壞廉防。洪聖淵之襲謬姑停。有損臺體。而旣靳允許。又命亟停。以此以彼。更何顔面一刻蹲冒於臺次乎。引嫌而退。就事論人。臺體則然。聖批靳允。何必爲嫌。請持平金遇國出仕。答曰。依啓。
정조 10년
丙午五月初一日卯時。上御重熙堂。左副承旨入侍時。左副承旨趙衍德。假注書李得休。記事官李崑秀尹行任。以次進伏訖。上曰。東宮自數日前有微痛之氣。似是外感矣。衍德曰。下情不任憂㦖矣。上曰。藥房提調李文源入來與否。問于政院。若或不來。使之催促。賤臣承命出。問于政院。文源時在加平。未及上來。故使政院連爲促行。上曰。戶曹點檢單子。雖未啓下。先爲擧行。賤臣承命出傳于政院。上命退去。諸臣以次出。
정조 10년
丙午五月初一日午時。上御誠正閣。同副承旨與輪對官入侍時。同副承旨安廷玹。假注書李宗烈。記事官李崑秀尹行任。軍器僉正具壽民。活人別提金浩成。養賢主簿安鳳來。內贍主簿高廷煥。工曹正郞李海敷。以次進伏訖。上命廷玹問職姓名與所懷。壽民等。以次進奏職姓名。無所懷訖。仍命退。諸臣以次退出。
정조 10년
丙午五月初一日未時。上御重熙堂。右承旨入侍時。右承旨趙興鎭。假注書李宗烈。記事官李崑秀尹行任。以次進伏訖。上曰。臺啓捧入。賤臣承命出。持臺啓入進伏。上命書批答。命書傳敎曰。臺批雖不詳諭。旣有筵敎。原啓似不許久爭執。而呵除一事。不過軍卒之所爲。而公座說話。不可以兵曹草記。謂之脫空。置之䵝䵢之科。元戎重任。亦不可任其曠務。宜有伸辨之擧。公座說話之侵辱與否。問于草記中指陳之宰相。實合覈實止鬧之道。令政院問名該曹。仍爲問于當該人以啓。又命書傳敎曰。本事不必曠日持久。憲府行公臺諫牌招。今日處置。命退。承史以次退出。
정조 10년
兼都承旨金尙集坐直。左承旨李時秀坐。右承旨趙興鎭坐。左副承旨趙衍德坐直。右副承旨李鼎揆坐。同副承旨安廷鉉坐。注書金孝建病一員未差。假注書李得休仕直李宗烈仕。事變假注書任希鐸仕。
정조 10년
趙衍德啓曰。合辭方張之時。憲府無詣臺之員。事甚未安。傳旨未下。被論及引避退待外。未肅拜呈告人員。竝卽牌招。何如。傳曰。允。
정조 10년
傳于李時秀曰。左副承旨入侍。
정조 10년
傳于李時秀曰。政官牌招開政。
정조 10년
李時秀啓曰。吏曹判書李命植。參議李集斗牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書李命植。更卽牌招開政。何如。傳曰。允。
정조 10년
以吏曹參議李集斗牌不進罷職傳旨。傳于李時秀曰。只推。更爲牌招。
정조 10년
趙衍德啓曰。卽者兵曹郞廳來言。判書鄭昌聖入來開政事。命下。而謂有情勢。不爲入來云。事甚未安。卽爲牌招開政。何如。傳曰。允。
정조 10년
李時秀啓曰。吏曹判書李命植。參議李集斗。再牌不進。推考傳旨及罷職傳旨。今方捧入。而開政命下之後。連違召命。不卽承膺。事體所在。誠爲未安。判書所當。更請牌招。而係是一日三牌。何以爲之。敢稟。傳曰。更爲牌招。
정조 10년
以吏曹參議李集斗再牌不進罷職傳旨。傳于李時秀曰。只推。更爲牌招。
정조 10년
趙衍德啓曰。兵曹判書鄭昌聖牌不進推考傳旨。今方捧入。而特敎開政之下。如是違牌。不卽擧行。事體所在。誠甚未安。更卽牌招開政。何如。傳曰。允。
정조 10년
以咸鏡道老職啓本。傳于李時秀曰。加資今日政下批。其中安邊正憲黃斗命。洪原資憲李承善等二人年百三。鏡城嘉義姜祉文年百二。洪原嘉善李泰有。吉州嘉善金光珍。明川嘉善金汝俊。鏡城嘉善崔天達。鍾城嘉善南光達等五人年百。依他道例。別給米肉事。回諭。
정조 10년
趙衍德啓曰。兵曹判書鄭昌聖。再牌不進推考傳旨。今方捧入。而特敎開政之下。連事違召。無意膺命。揆以事體。極爲未安。所當更請牌招。而一日三牌。有傷事體。何以爲之。敢稟。傳曰。如是引義。決知過矣。更卽牌招。申飭開政。
정조 10년
趙衍德啓曰。兵曹判書鄭昌聖。三牌不進推考傳旨。今方捧入。而特敎申飭之下。一向違傲。終不膺命。事體道理。俱極未安。所當更請牌招。而係是一日四牌。何以爲之。敢稟。傳曰。毋論人言之有心無心。宜付官師之科。豈可如是違召。從重推考。更爲牌招。違牌。勿爲呼望。
정조 10년
有政。吏批。行判書李命植牌不進。參判未差。參議李集斗進。兼都承旨金尙集進。啓曰。判書李命植牌招不進。參判未差。小臣獨政未安。何以爲之。敢稟。傳于李時秀曰。只出緊任。以李性吾爲掌令。韓光植爲持平。沈銖爲正言。李亨逵爲兵曹參判。李壽咸爲奉常判官。贈吏參尹得敏贈吏判例兼。故府使尹涉贈吏參例兼。以上判尹尹蓍東兩代追贈。
정조 10년
兵批。行判書鄭昌聖進。參判趙時偉病。參議李亨元病。參知柳誼入直進。左副承旨趙衍德進。以蔡弘履爲副摠管。柳心源爲忠翊將。僉知單朴師彦。副護軍張翼大李濟萬李性吾。副司直李聖圭李亨逵李崇祜李秉模姜彝正姜忱洪聖淵。副司果李太亨李東郁沈銖柳畊單付。
정조 10년
傳于李時秀曰。淸齋不遠。未肅拜奉常判官改差。今日政。以在京無故人擇差。本寺祭享衙門。關係至重。本窠之陞作久任窠。使之各別擇差。近來數遞莫甚。不擇亦莫甚。當該公事提調越俸一等。近來移擬銓官。當施譴罷之典。而今姑參酌。自政院捧現告。竝從重推考。此後遷轉時。依軍色例懸注事。定式施行。
정조 10년
再政。以鄭好仁爲大司憲。
정조 10년
以修撰洪聖淵。司諫趙弘鎭。獻納申耆。正言李益運。掌令李師濂牌不進罷職傳旨。傳于趙興鎭曰。只推。
정조 10년
傳于李時秀曰。新除兵曹參判。病未行公云。許遞。令該曹口傳擇差。近來兵曹堂上。全不擇擬。所擬者非實故則實病。烏在其重宿衛嚴閽禁之意。參政政官從重推考。
정조 10년
吏曹口傳政事。兵曹參判趙時偉落點。
정조 10년
傳于李時秀曰。未肅拜兩司及玉堂許遞。前望單子入之。待下批。牌招察任。
정조 10년
三司前望單子入之。校理李勉兢。副校理成種仁。修撰洪聖淵。副修撰金方行。司諫趙弘鎭。獻納申耆。正言李益運。掌令李師濂落點。
정조 10년
金尙集啓曰。新除授校理李勉兢。方在罷散中。何以爲之。敢稟。傳曰。敍用。
정조 10년
以執義趙弘鎭牌不進罷職傳旨。傳于趙衍德曰。只推。
정조 10년
以同義禁申益彬上疏。傳于趙興鎭曰。獻官付標。本職許令遞改。
정조 10년
傳于李鼎揆曰。坐直承旨入侍。
정조 10년
以校理李鼎運端午帖科次試券。傳于安廷鉉曰。最著工程。兼是積薪。居首賞典。以準職捧傳旨。
정조 10년
趙衍德。以弘文館言啓曰。新除授修撰李太亨。時在忠淸道黃澗地。經筵入番事緊。請斯速乘馹上來事下諭。傳曰。依啓。
정조 10년
金尙集。以弘文館言啓曰。新除授副修撰金方行。時在忠淸道淸州地。經筵入番事緊。請斯速乘馹上來事下諭。傳曰。依啓。
정조 10년
金尙集。以禮曹言啓曰。卽接慶尙監司鄭昌順關粘連安東府使柳義養牒報。則本府文正公金尙憲西磵祠齋任文狀內。本祠延額吉日。定於今五月三十日。而同日致祭祗受云。祭文令藝文館撰出。祭物及執事官。令本道差定進排事知委。而近侍則正日臨時。受香祝進去。以爲宣額後致祭之地。何如。傳曰。允。
정조 10년
趙衍德。以吏曹言啓曰。今此弘陵端午祭獻官。以前大司憲李聖圭改付標以入。而時無職名。令該曹口傳付軍職。何如。傳曰。允。
정조 10년
趙衍德。以義禁府言啓曰。因慶尙監司鄭昌順狀啓刑曹粘目內。寧海前府使洪彦喆移本府處之事。允下矣。洪彦喆下去原春道春川地云。依例發遣府羅將拿來。何如。傳曰。允。
정조 10년
大司諫朴天衡。執義趙弘鎭。掌令魚錫齡。持平金遇國。校理李鼎運。副校理沈晉賢。正言韓用龜。修撰李錫夏。副修撰申馥啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。